
RAPORT  COMUN

asupra proiectului de Lege pentru completarea Legii nr.123/2001 privind regimul străinilor în România

În conformitate cu prevederile art.89 din Regulamentul Camerei Deputaţilor, Comisia pentru apărare, ordine publică şi siguranţă naţională şi Comisia juridică, de disciplină şi imunităţi au fost sesizate spre dezbatere în fond cu proiectul de Lege pentru completarea Legii nr.123/2001 privind regimul străinilor în România, transmis cu adresa nr. 445 din 19 septembrie 2002.

Consiliul Legislativ a avizat favorabil proiectul de lege cu avizul nr. 1014 din 1 august 2002. 

În şedinţa din 12 septembrie 2002, Senatul a adoptat proiectul de lege menţionat mai sus. 

Comisia pentru drepturile omului, culte şi problemele minorităţilor naţionale a avizat favorabil proiectul de lege, cu avizul nr. 25/541 din 25 septembrie 2002.

Obiectul iniţiativei legislative îl constituie completarea Legii nr. 123/2001 privind regimul străinilor în România cu prevederi referitoare la interzicerea intrării şi şederii pe teritoriul României a străinului cu privire la care există date certe că a săvârşit sau a participat la săvârşirea unei infracţiuni contra păcii şi omenirii ori a unei crime de război sau crime contra umanităţii. De asemenea, prin proiectul de lege se prevăd reglementări referitoare la măsura returnării străinului în ţara de origine sau de plecare ori măsura trimiterii în ţara de destinaţie, în cazul nerespectării interdicţiei privind şederea pe teritoriul României. Pentru asigurarea controlului judecătoresc cu privire la luarea acestor măsuri, proiectul prevede dreptul străinului de a le contesta  în faţa instanţei de contencios  administrativ.


La dezbaterea proiectului de lege au participat în calitate de invitaţi, în conformitate cu prevederile art. 52 din Regulamentul Camerei Deputaţilor, din partea Ministerului Justiţiei doamna Cristina Tarcea - secretar de stat, doamna Nicoleta Iliescu - consilier, doamna Cristina Irimia - consilier, iar din partea Ministerului de Interne  domnul colonel Mihai Tătuţ- consilier şi domnul locotenent-colonel Ion Gherghinoiu- consilier.  

Potrivit prevederilor art.60 din Regulamentul Camerei Deputaţilor, cele două comisii au examinat proiectul de lege, menţionat mai sus, în şedinţele din 29 octombrie, 14, 20 şi 27 noiembrie 2002.

La lucrări au participat 21 deputaţi din totalul de 26 membri ai Comisiei pentru apărare, ordine publică şi siguranţă naţională şi 23 deputaţi din totalul de  25  membri ai Comisiei juridice, de disciplină şi imunităţi.

În urma examinării, cu majoritate de voturi,  s-a hotărât să se propună Plenului Camerei Deputaţilor spre dezbatere şi adoptare, proiectul de lege pentru completarea Legii nr.123/2001 privind regimul străinilor în România în forma adoptată de Senat.


În raport de obiectul şi conţinutul său, proiectul face parte din categoria legilor organice, urmând a se adopta cu respectarea prevederilor art.74 alin. (1) din Constituţie.

   PREŞEDINTE,




PREŞEDINTE,

Răzvan IONESCU


   Prof.univ.dr.Ion NEAGU

Expert Mihai Ţăranu

Expert Mihaela Gabriela Cucu

Către

BIROUL PERMANENT AL

CAMEREI DEPUTAŢILOR


Vă înaintăm, alăturat, RAPORTUL COMUN asupra proiectului de Lege pentru completarea Legii nr.123/2001 privind regimul străinilor în România, trimis comisiilor noastre cu adresa nr. 445 din 19 septembrie 2002.


În raport de obiectul şi conţinutul său, proiectul face parte din categoria legilor organice.

  PREŞEDINTE,




PREŞEDINTE,

Răzvan IONESCU


   Prof.univ.dr.Ion NEAGU
